স্বপ্ন ৩: লাবণ্যময়ী এক নারীর সাথে প্রশস্ত কোন স্থানে ওয়াল্টয নাচ নাচছিলাম। তাঁকে আমি চিনি না কিন্তু দেখা গেল তিনি আমাকে ভালোভাবেই জানেন। যে রুমে আমরা নাচছিলাম সেটাকে কোনভাবে বড় একটা জলসাঘর (বলরুম) বলে মনে হচ্ছিলো। আবার ঘরটাকে আমার শৈশবে বেড়ে ওঠার জায়গার একটা দোকানের মতো লাগছিলো — যেখানে কমবয়সী আমি প্রায়ই ঘুরতে যেতাম। সেই দোকানটা বাদ্যযন্ত্র বিক্রি করতো — সেখানে বিদেশী অনেক অচেনা যন্ত্রও ছিলো। আমার নৃত্য-সঙ্গীনি চোখ ঠারাচ্ছেন, কিন্তু আমার মনোযোগ বাক্সে রাখা বাদ্যযন্ত্রের দিকে। যন্ত্রগুলো বেশ জটিল, তারা যেন আমাকে হাতছানি দিয়ে ডাকছে। অনেকক্ষণ ধরেই আমার মনে হচ্চিলো যন্ত্রগুলো নিয়ে নাড়াচাড়া করি, কিন্তু এটাও টের পাচ্ছি আমার সঙ্গিনী আমার অমনোযোগ বুঝতে পেরে খানিকটা বিরক্ত হয়ে উঠছেন। আমার খামখেয়ালীপনায় তিনি ক্রমেই রেগে ফুঁসে উঠছেন। একসময় তিনি ক্রোধান্বিত হয়ে গেলেন, তাই আমি তার কাছ থেকে পালানোর জন্য ছোটা শুরু করলাম, আর স্বপ্নে একটি উত্তপ্ত রাস্তায় আমি দৌঁড়াচ্ছি এমন একটি দৃশ্যপটের আবির্ভাব হলো।